**Ministru kabineta noteikumu projekta „Grozījumi Ministru kabineta 2011.gada 5.jūlija noteikumos Nr.548 „Zirgu pārraudzības un zirgu darbspēju novērtēšanas kārtība, kā arī kārtība, kādā zirgi piedalās sacensībās”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Grozījumi Ministru kabineta 2011.gada 5.jūlija noteikumos Nr.548 „Zirgu pārraudzības un zirgu darbspēju novērtēšanas kārtība, kā arī kārtība, kādā zirgi piedalās sacensībās”” (turpmāk – noteikumu projekts) sagatavots, pamatojoties uz Ciltsdarba un dzīvnieku audzēšanas likuma 12.panta otro daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Ciltsdarba un dzīvnieku audzēšanas likuma 13.panta pirmo daļu lauksaimniecības dzīvnieku vērtēšanu var veikt tikai fiziska persona, kas ir saņēmusi attiecīgu sertifikātu. Ministru kabineta 2011.gada 12.jūlija noteikumi Nr.566 „Kārtība, kādā apmāca fiziskās personas, kas veic lauksaimniecības dzīvnieku vērtēšanu, pārraudzību, mākslīgo apsēklošanu, olšūnu un embriju transplantāciju, un kārtība, kādā šīm personām izsniedz un anulē sertifikātus un apliecības” paredz nosacījumus vērtētāja sertifikāta iegūšanai, savukārt Ministru kabineta 2014.gada 15.jūlija noteikumi Nr.393 „Lauksaimniecības un akvakultūras dzīvnieku, to ganāmpulku un novietņu reģistrēšanas kārtība, kā arī lauksaimniecības dzīvnieku apzīmēšanas kārtība” nosaka, ka zirgu dzimtas dzīvniekus var vērtēt tikai sertificēts vērtētājs, kas ir ieguvis augstāko izglītību lauksaimniecībā vai veterinārmedicīnā. Spēkā esošajos Ministru kabineta 2011.gada 5.jūlija noteikumos Nr.548 „Zirgu pārraudzības un zirgu darbspēju novērtēšanas kārtība, kā arī kārtība, kādā zirgi piedalās sacensībās” (turpmāk – noteikumi Nr.548) noteikts, ka zirgu pārraudzību veic fiziska persona – **vērtētājs**, kas vērtē un reģistrē zirgus un pārraudzības datus iesniedz šķirnes lauksaimniecības dzīvnieku audzētāju organizācijā, bet šo noteikumu 24.1. un 25.1.apakšpunkta otrajā daļā ir ietverts precizējums: ***„ja ganāmpulka īpašnieks pats pārraudzību savā ganāmpulkā neveic”***, tomēr tas ir pretrunā ar iepriekšminēto normatīvo aktu prasībām, jo ganāmpulka īpašnieks, kam nav vērtētāja kvalifikācijas, pats zirgus nedrīkst vērtēt. Ievērojot minēto, noteikumos Nr.548 jāizdara grozījumi, precizējot 24.1. un 25.1.apakšpunkta redakciju. Turklāt, ņemot vērā Ministru kabineta 2012. gada 18. decembra noteikumos Nr.878 „Lauksaimniecības datu centra nolikums” izdarītos grozījumus par Lauksaimniecības datu centra statusa maiņu, noteikumi Nr.548 ir jāprecizē, svītrojot vārdus „Valsts aģentūra”. |
| 3. | Projekta izstrādē iesaistītās institūcijas | Zemkopības ministrija un Lauksaimniecības datu centrs. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Šķirnes lauksaimniecības dzīvnieku audzētāju organizācijas un vērtētāji. Pēc Lauksaimniecības datu centra datiem, Latvijā ir divas šķirnes zirgu audzētāju organizācijas un 37 zirgu vērtēšanas speciālisti. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums precizē jau iepriekš noteiktās tiesības un pienākumus, kā arī veicamās darbības sabiedrības grupām un institūcijām.  |
| 3. | Administratīvo izmaksu monetārs novērtējums | Administratīvo izmaksu novērtējums mērķgrupai, ko veido juridiskas personas, nepārsniedz 2000 *euro* gadā, bet fiziskām personām nepārsniedz 200 *euro*. |
| 4. | Cita informācija | Nav |

Anotācijas III, IV un V sadaļa – projekts šo jomu neskar.

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts tika ievietots Zemkopības ministrijas tīmekļa vietnē un elektroniski nosūtīts šķirnes zirgu audzētāju organizācijām. |
| 2. | Sabiedrības līdzdalība projekta izstrādē | Šķirnes zirgu audzētāju organizācijas par noteikumu projektu priekšlikumus un komentārus nesniedza. |
| 3. | Sabiedrības līdzdalības rezultāti | Šķirnes zirgu audzētāju organizācijas noteikumu projektu saskaņoja bez iebildumiem. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Lauksaimniecības datu centrs |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Saistībā ar projekta izpildi nav nepieciešams veidot jaunas, ne arī likvidēt vai reorganizēt esošas institūcijas.Projekta izpilde neietekmēs institūcijām pieejamos cilvēkresursus. |
| 3. | Cita informācija | Nav |

Zemkopības ministrs J.Dūklavs

21.05.2015. 13:55

589

S.Justa

67027379; Sandra.Justa@zm.gov.lv